[pic] | EURÓPAI BIZOTTSÁG |

Brüsszel, 2010.7.7.

COM(2010)374 végleges

2010/0200 (NLE)

Javaslat:

A TANÁCS …/…/EU RENDELETE

(...)

a 2010–2011-es halászati idényre vonatkozó, a Vizcayai-öbölben élő szardella tekintetében alkalmazandó halászati lehetőségek meghatározásáról és az 53/2010/EU rendelet módosításáról

INDOKOLÁS

A 2010-es évre az 53/2010/EU tanácsi rendelet[1] a Vizcayai-öbölben élő szardellaállomány tekintetében 7 000 tonnában határozza meg a teljes kifogható mennyiségeket, és felhatalmazza a Bizottságot e teljes kifogható mennyiségek módosítására a 2010 első felében begyűjtött tudományos adatok alapján.

A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletben rögzített közös halászati politika célkitűzéseire való tekintettel a teljes kifogható mennyiségeket a rendelkezésre álló tudományos szakvélemények alapján, valamint a biológiai és társadalmi-gazdasági vonatkozások figyelembevételével kell megállapítani, biztosítva eközben az egyes halászati ágazatokkal szembeni méltányos bánásmódot.

A Vizcayai-öbölben élő szardella vonatkozásában a halászati tudományos, műszaki és gazdasági bizottság (HTMGB) 2010. július [..]-i szakvéleményét a 2010. július 1. és 2011. június 30. közötti halászati idényre alapozza.

E szakvéleményt tekintetbe véve és a megfelelő állománykezelés és egyszerűsítés céljából helyénvaló erre az állományra új teljes kifogható mennyiségeket és kvótákat megállapítani a fent említett gazdálkodási időszak vonatkozásában. Tekintettel arra, hogy a tudományos szakvélemények alapján a Bizottságnak az ezen állomány fogási határértékeinek bevezetésére vonatkozó felhatalmazása csak 2010-re szól, célszerű, hogy a Tanács külön rendeletben állapítsa meg az új teljes kifogható mennyiségeket, és ennek megfelelően módosítsa az 53/2010/EU rendeletet.

A halászati tudományos, műszaki és gazdasági bizottság szakvéleménye körülbelül 51 350 tonnára becsüli az állomány biomasszáját. Tekintettel a Vizcayai-öbölben élő szardellaállomány kezelésére és halászatára vonatkozó hosszú távú terv létrehozásáról szóló rendeletre vonatkozó 2009. július 29-i bizottsági javaslatra[2] és figyelemmel arra, hogy a javaslat alapjául szolgáló hatásvizsgálat az ezen állományra vonatkozó halászati lehetőségekről szóló határozatok legfrissebb hatásvizsgálata, indokolt a javaslatban előírt lehalászási szabállyal összhangban megállapítani az ezen állományra vonatkozó teljes kifogható mennyiségeket. A 2010. július 1. és 2011. június 30. közötti halászati idényre vonatkozó teljes kifogható mennyiségeket ezért 15 600 tonnában indokolt meghatározni.

A teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet[3] 2. cikkével összhangban meg kell határozni, hogy a Vizcayai-öbölben élő szardellaállományra milyen mértékben vonatkoznak a rendeletben foglalt különböző intézkedések.

A Bizottság felkéri a Tanácsot, hogy a lehető legrövidebb időn belül fogadja el ezt a javaslatot annak érdekében, hogy a halászok megtervezhessék az új halászati idényre vonatkozó tevékenységüket.

2010/0200 (NLE)

Javaslat:

A TANÁCS …/…/EU RENDELETE

(...)

a 2010–2011-es halászati idényre vonatkozó, a Vizcayai-öbölben élő szardella tekintetében alkalmazandó halászati lehetőségek meghatározásáról és az 53/2010/EU rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (3) bekezdésére,

tekintettel az Európai Bizottság javaslatára,

mivel:

(1) A Tanács feladata, hogy halászati tevékenységenként vagy tevékenységcsoportonként meghatározza a teljes kifogható mennyiségeket (TAC). A halászati lehetőségeket olyan módon kell elosztani a tagállamok között, amely minden tagállamnak viszonylag stabil halászati tevékenységet biztosít valamennyi állomány, illetve halászat tekintetében, és kellően figyelembe veszi a közös halászati politikának a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletben[4] meghatározott célkitűzéseit.

(2) Az 53/2010/EU tanácsi rendelet[5] a 2010. évre meghatározza bizonyos halállományok, többek között a Vizcayai-öbölben élő szardellaállomány (ICES VIII övezet) tekintetében alkalmazandó halászati lehetőségeket.

(3) Az új teljes kifogható mennyiségeket a rendelkezésre álló tudományos szakvélemények alapján, valamint a biológiai és társadalmi-gazdasági vonatkozások figyelembevételével kell megállapítani, biztosítva eközben az egyes halászati ágazatokkal szembeni méltányos bánásmódot. A Vizcayai-öbölben élő szardella vonatkozásában a halászati tudományos, műszaki és gazdasági bizottság (HTMGB) 2010. július [..]-i szakvéleményét minden év július 1-től a következő év június 30-ig tartó halászati idényre alapozza.

(4) A megfelelő állománykezelés és az egyszerűsítés céljából helyénvaló ezen állomány tekintetében a 3. pontban említett gazdálkodási időszakkal összhangban új teljes kifogható mennyiségeket és tagállami kvótákat megállapítani.

(5) A halászati idény és a szardellaállomány tekintetében alkalmazandó halászati lehetőségek meghatározására vonatkozó lehalászási szabály megállapítását magában foglaló többéves terv elkészítésének érdekében 2009. július 29-én a Bizottság rendeletjavaslatot[6] terjesztett be a Vizcayai-öbölben élő szardellaállomány kezelésére és halászatára vonatkozó hosszú távú terv létrehozásáról. A halászati tudományos, műszaki és gazdasági bizottság szakvéleménye körülbelül 51 350 tonnára becsüli az állomány biomasszáját. Tekintettel a bizottsági javaslatra és figyelemmel arra, hogy a javaslat alapjául szolgáló hatásvizsgálat az ezen állományra vonatkozó halászati lehetőségekről szóló határozatok legfrissebb hatásvizsgálata, indokolt a javaslatban előírt lehalászási szabállyal összhangban megállapítani az ezen állományra vonatkozó teljes kifogható mennyiségeket. A 2010. július 1. és 2011. június 30. közötti halászati idényre vonatkozó teljes kifogható mennyiségek ezért 15 600 tonnában kerülnek meghatározásra.

(6) Figyelemmel az intézkedés sajátos tárgyi és időbeli hatályára, célszerű a halászati lehetőségeket külön rendelettel meghatározni és az 53/2010/EU rendeletet ennek megfelelően módosítani. A halászatra azonban továbbra is ez utóbbi rendeletnek a kvótafelhasználás feltételeire vonatkozó általános rendelkezéseit helyénvaló alkalmazni.

(7) A teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet[7] 2. cikkével összhangban meg kell határozni, hogy a Vizcayai-öbölben élő szardellaállományra milyen mértékben vonatkoznak a rendeletben foglalt különböző intézkedések.

(8) A halászati idény kezdetére való tekintettel és a fogás éves bejelentése céljából ez a rendelet azonnal hatályba lép, és 2010. július 1-jétől alkalmazandó. Ugyanebből a célból az 53/2010/EU rendelet által megállapított halászati lehetőségek módosítását 2010. január 1-jétől kell alkalmazni,

ELFOGADTA EZT A RENDELETET:

1. cikk

A Vizcayai-öbölben élő szardella tekintetében alkalmazandó halászati lehetőségek

1. A szardellaállományra vonatkozó teljes kifogható mennyiségek (TAC) és a tagállamok közötti elosztásuk a 2010. július 1. és 2011. június 30. közötti időszakra a 218/2009/EK rendeletben foglaltaknak megfelelően a következőképpen alakulnak (élőtömegtonnában kifejezve):

Faj: | Szardella Engraulis encrasicolus | ICES-övezet: | VIII (ANE/08.) |

Spanyolország | 14 040 | Analitikai TAC |

Franciaország | 1 560 |

EU/./../…/… | 15 600 |

TAC | 15 600 |

2. Az (1) bekezdésben rögzített halászati lehetőségek elosztására és annak használatára az 53/2010/EU rendelet 7., 10. és 13. cikkében előírt feltételek vonatkoznak.

3. A 847/96/EK rendelet alkalmazásában az (1) bekezdésben említett állomány az analitikai célokra kifogható mennyiség alá tartozik. Az említett rendelet 3. cikkének (2), (3) és (4) bekezdése alkalmazandó.

2. cikk

Az 53/2010/EU rendelet módosítása

Az 53/2010/EU rendelet IA. mellékletében a szardella fajra vonatkozó, a VIII övezetet érintő bejegyzés helyébe a következő bejegyzés lép:

„Faj: | Szardella Engraulis encrasicolus | Övezet: | VIII (ANE/08.) |

Spanyolország | 6 300 | Analitikai TAC |

Franciaország | 700 |

EU | 7 000 |

TAC | 7 000 | (1)” |

(1) A TAC 2010. január 1-jétől június 30-ig alkalmazandó.” |

3. cikk

Hatálybalépés

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2010. július 1-jétől kell alkalmazni, a 2. cikk kivételével, amelyet 2010. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL L 21., 2010.1.26., 1. o.

[2] COM(2009)399 végleges.

[3] HL L 115., 1996.5.9., 3. o.

[4] HL L 358., 2002.12.31., 59. o.

[5] HL L 21., 2010.1.26., 1. o.

[6] COM(2009)399 végleges.

[7] HL L 115., 1996.5.9., 3. o.